Line Barfod (EL), 2009-02-19:
Enhedslisten er jo medforslagsstiller på forslaget og støtter det derfor også.
Vi synes, der i høj grad er behov for at gøre en langt større indsats for at hjælpe de mennesker, der er i prostitution, og for i det hele taget at tage sig af det problem, vi har med prostitution i Danmark, og derfor fremsatte vi jo også i efteråret et forslag til en samlet prostitutionspolitik - et forslag til en dansk model for, hvad vi kan gøre i forhold til prostitutionsproblemet, så vi holder op med at snakke svensk model og hollandsk model og andre former for modeller rundt om i verden, men finder frem til, hvordan vi bedst løser problemerne i Danmark.
Vi mener, at det forslag, der er fremsat her af en række partier i fællesskab, nemlig Socialdemokraterne, SF og Enhedslisten, er et væsentligt led i arbejdet på at finde en ordentlig dansk model.
Vi er selvfølgelig generelt imod socialt bedrageri, imod skattesnyd osv., men når vi snakker om mennesker, der er ude i prostitution og er ude i store problemer, og som vi meget gerne vil hjælpe med at komme væk fra prostitutionen og få mulighed for at få sig et andet liv, er vi altså også nødt til at se på, hvad det er, der så skal til.
Så nytter det ikke at stille sig op og være fuldstændig firkantet, så bliver man altså nødt til at se på, hvad det er, der forhindrer mange i at komme ud af prostitution, og her ved vi, at det er en forhindring for mange, at de er utrolig bange for at få en sag om socialt bedrageri og skattesnyd på nakken.
Derfor er der behov for at have en mulighed for frit lejde.
Jeg har altså meget, meget svært ved at forstå den holdning, der er kommet til udtryk fra regeringspartierne i dag, hvor man siger, at der skal være lighed for loven.
Det er fair nok, hvis man har den holdning, men så synes jeg altså også bare, den skal gælde, når vi snakker om nogle af de mennesker, der har meget store problemer.
Jeg kan simpelt hen ikke få den dobbeltmoral til at hænge sammen, og jeg synes, det ville have klædt Venstre at forklare, hvad baggrunden er for, at man har den dobbeltmoral, for jeg synes ikke, det er rimeligt.
I Københavns Kommune har man jo forsøgt at få lov til at lave en ordentlig rådgivning og give frit lejde.
Det har man fået klart nej til fra regeringens side, og derfor har man så lavet det andet forsøg med anonym rådgivning og exitpakke.
Vi håber meget, det vil vise sig, at det giver rigtig gode resultater, og det virker i hvert fald, som om mange af dem, der er i prostitution, synes, det er en rigtig god idé, ligesom det, at man har givet dem et særligt VIP-kort til at komme ind i sundhedsvæsenet og få en særlig hurtig adgang til at få den rådgivning og behandling, der kan være brug for, også bliver positivt modtaget.
Der er altså brug for, at vi er i stand til at tænke lidt anderledes og i nogle tilfælde er i stand til at give en særbehandling til nogle af dem, der er ude i store problemer og har brug for vores hjælp, hvis de skal ud af prostitution, som mange siger i skåltaler at man gerne vil have de kommer.
Så skal der altså også en ekstra hjælp til, og nogle gange skal der også være en ekstra mulighed for at handle lidt anderledes og ikke sådan, som vi kræver af alle andre.